Գիրի/Հաձի

«Գիրի/Հաձի» (անգլ.՝ Giri/Haji, ճապ.՝ 義理/恥, թարգմանությամբ նշանակում է «Պարտականություն/Ամոթ»), բրիտանական հեռուստասերիալ, որի պրեմիերան Մեծ Բրիտանիայում կայացել է 2019 թվականի հոկտեմբերին BBC Two հեռուստաալիքով, իսկ ամբողջ աշխարհում՝ 2020 թվականի հունվարի 10-ին Նեթֆլիքս սթրիմինգային հարթակով։ Սերիալը ստեղծվել և գրվել է Ջո Բարթոնի կողմից։ Դերասանական կազմում ընդգրկվել են Տակեհիրո Հիրան, Քելի Մաքդոնալդ, Յոսուկե Կուբոզուկան, Ուիլ Շարփը, Մասահիրո Մոտոկին, Ջասթին Լոնգը, Աննա Սավաին և Չարլի Քրիդ-Մայլսը։  Սերիալի գործողությունը ծավալվում է Լոնդոնում և Տոկիոյում, անգլերեն և ճապոներեն երկխոսություններով։


== Սինոփսիս ==
Տոկիոյում ապրող խուզարկու Կենձո Մորին (Տակեհիրո Հիրա) մեկնում է Լոնդոն՝ գտնելու իր եղբորը՝ Յուտոյին (Յոսուկե Կուբոզուկա), որը նախկինում մահացած էր համարվում։ Յուտոյին մեղադրում են Յակուձայի անդամի զարմիկի սպանության մեջ, որը սպառնում է Տոկիոյում ավազակային պատերազմ սկսել։ Մինչ Կենձոն փորձում է տեղափոխվել Լոնդոնի անծանոթ տարածքով, պարզելու, թե արդյո՞ք իր եղբայրը ապրում է և արդյո՞ք նա մեղավոր է, նա ծանոթանում է մայրաքաղաքի ոստիկանության խուզարկու կոնստեբլ Սառա Վեյցմանի (Քելի Մաքդոնալդ) և սեքսի ոլորտում աշխատող և բրիտանական ու ճապոնական արմատներ ունեցող երիտասարդ Ռոդնի Յամագուչիի հետ։ Լոնդոնում Յուտոյին փնտրելու հետ մեկտեղ, Կենձոն պետք է աջակցի նաև իր ընտանիքին Տոկիոյում։ Կենձոյի հետաքննությունը նրան կապում է Լոնդոնի կոռումպացված հանցավոր աշխարհի վտանգավոր տարրերի հետ։


== Դերասանական կազմ և կերպարներ ==
Տակեհիրո Հիրա` Կենձո Մորի (ճապ.՝ 森健三, Մորի Կենձո), ճապոնացի խուզարկու, որը մեկնում է Լոնդոն՝ իր եղբորը գտնելու համար
Քելի Մաքդոնալդ` Սառա Վեյցման, մայրաքաղաքի ոստիկանության խուզարկու կոնստեբլ
Յոսուկե Կուբոզուկա` Յուտո Մորի (ճապ.՝ 森ゆうと, Մորի Յուտո), Կենձոյի կրտսեր եղբայր և Յակուձայի անդամ
Ուիլ Շարփ` Ռոդնի Յամագուչի, ճապոներեն և բրիտանական արմատներ ունեցող խարիզմատիկ մարմնավաճառ և թմրամոլ, որն ապրում է Լոնդոնում
Աոի Օկույամա` Տակի Մորի (ճապ.՝ 森多喜, Մորի Տակի), Կենձոյի 16-ամյա դուստր
Մասահիրո Մոտոկի` Ֆուկուհարա (ճապ.՝ 福原, Ֆուկուհարա), Յակուձայի ղեկավար
Չարլի Քրիդ-Մայլս` Քոնոր Աբոթ, Լոնդոնում կազմակերպված հանցավորության ղեկավար
Ջասթին Լոնգ` Էլիս Վիքերս, ամերիկացի, որը բիզնես համագործակցություն ունի Աբոթի հետ
Սոֆիա Բրաուն` Դոնա Քլարկ, Աբոթի հետ կապ ունեցող մարդասպան
Յուկո Նակամուրա` Ռեի (ճապ.՝ レイ, Ռեի), Կենձոյի կին
Միցուկո Օկա` Նացուկո (ճապ.՝ なつこ, Նացուկո), Կենձոյի և Յուտոյի մայր
Թոնի Փիթս` Սթիվ Էնգլինգ, խուզարկու տեսուչ և Սառայի ղեկավար
Աննա Սավաի` Էյկո (ճապ.՝ えいこ, Էյկո), Ֆուկուհարայի դուստր, որը ռոմանտիկ հարաբերությունների մեջ է Յուտայի հետ
Թոնի Ուեյ` Ռոյ, խուզարկու մայրաքաղաքի ոստիկանությունից, որը ճանապարհորդում է Տոկիո փոխանակման ծրագրի շրջանակներում
Տոգո Իգավա` Հոտակա Մորի (ճապ.՝ 森穂高, Մորի Հոտակա), Կենձոյի և Յուտոյի հայր
Ջեյմի Դրեյվեն` Իան Սամերս, Սառայի նախկին ընկեր և մայրաքաղաքի ոստիկանության ներկայիս խուզարկու կոնստեբլ
Կացույա` Տոշիո (ճապ.՝ としお, Տոշիո), Կենձոյի զուգընկեր Տոկիոյի ոստիկանության վարչությունում
Յոշիկա Մինատո` Յիրո (ճապ.՝ 次郎, Յիրո), Յակուձայի անդամ


== Արտադրություն ==


=== Զարգացում ===
«Գիրի/Հաձի» հեռուստասերիալի մասին հայտարարվել է 2017 թվականի մայիսին։ 2018 թվականի օգոստոսին հաստատվել է, որ այն ցուցադրվելու է BBC Two հեռուստաալիքով։ Փիրս Վենջերը նկարագրել է սերիալը որպես «տարբեր այն ամենից, ինչ մենք մինչ այդ տեսել ենք բրիտանական հեռուստատեսությունում»։


=== Նկարահանումներ ===
Նկարահանումները սկսել են Լոնդոնում 2018 թվականի օգոստոսին և շարունակվել են Հասթինգսում 2019 թվականի մարտին։ Սերիալի նկարահանումները նույնպես անցկացվել են Տոկիոյում։
Սերիալի գլխավոր դերակատար Տակեհիրո Հիրան մեկնաբանել է երկլեզու սցենարով նկարահանումների բարդ բնույթը․ «Մենք իրոք դժվար ժամանակ ենք անցկացրել թարգմանություններ անելով․․․ Տեքստում մանր նրբությունները չէին համընկնում կամ վատ էին թարգմանվում։ Այնպես որ, մենք այստեղ-այնտեղ էինք գնում Ջոյի և ռեժիսորի հետ։ Դա մարտահրավեր էր, բայց այն մեզ դուր եկավ»։


== Սերիաներ ==


== Քննադատների արձագանք ==
«Գիրի/Հաձի» հեռուստասերիալը քննադատների կողմից դրական արձագանքի է արժանացել։ Rotten Tomatoes կայքում այն 100% վարկանիշ և 9.06/10 միջին գնահատական ունի, որոնք հիմնվել են 21 քննադատների ակնարկների վրա։ Կայքի պաշտոնական կոնսեսուսն ասում է․ «Խելացի, լարված և հոյակապ նկարահանված, «Գիրի/Հաձի»-ն գրեթե կատարյալ քրեական թրիլեր է զարմանալիորեն սուր հումորի զգացումով»։
Radio Times-ի համար գրելով Պատրիկ Քրեմոնան նկարագրել է սերիալը որպես «թարմ օդի շունչ», դրան հինգից հինգ աստղ շնորհելով։ The Times-ի քննադատ Քերոլ Մայգլին առաջին սերիային հինգից չորս աստղ է շնորհել, մինչդեռ The Daily Telegraph-ից Մայքլ Հոգանը դրան հինգից հինգ աստղ է շնորհել։ The New Yorker-ն ընդգրկել է սերիալը սթրիմինգային հարթակներում հասանելի լավագույն ծրագրերի ցանկում։ Լյուսի Մանգանը The Guardian-ից ավելի քննադատական էր՝ սերիալին հինգից երեք աստղ շնորհելով՝ հիմնվելով մասնակի դիտման վրա։


== Ծանոթագրություններ ==


== Արտաքին հղումներ ==
«Գիրի/Հաձի»(անգլ.) ֆիլմը Internet Movie Database կայքում
Հարցազրույց «Գիրի/Հաձի» հեռուստասերիալի մասին հեղինակ Ջո Բարթոնի հետ